黃浩華

黃浩華係一個軟件工程師、數據科學家、香港泛民主派政治人。佢係 g0vhk創辦人、資訊科技界政團 IT Vision 成員。2020年香港立法會選舉，佢代表泛民主派參選資訊科技界功能界別。

早年生涯 
黃浩華喺公共屋邨長大，中學讀北區嘅東華三院甲寅年總理中學同聖芳濟各書院，喺香港電腦奧林匹克贏過幾次獎。佢中學時期經歷2003年反對《基本法廿三條》草案運動，並且參與七一大遊行，佢話呢件事係佢嘅政治啓蒙。

佢喺香港科技大學畢業，畢業之後入行做軟件工程師，喺北京做過一年半嘢。2014年，佢搬返香港冇耐就發生雨傘運動，佢決定留喺香港執業，做數據科學家，同時支持社會運動。

提倡開放數據 
2016年，黃浩華創立g0vhk黃浩華認爲推動開放數據有兩個層面，首先係公共機構肯公開啲內容俾人睇，滿足公衆知情權；跟住，公開嘅資訊內容要可以用機器處理，否則左一個 PDF 右一張圖片，就「得個睇字」。佢提倡香港設立《檔案法》，監管公共機構保存檔案同埋公開資訊，因爲既有嘅《公開資料守則》雖然有個機制俾公民索取政府資訊，但冇監管要點畀資訊，亦冇執法權力。

佢認爲開放數據需要喺公衆知情權同埋個人私隱之間做好平衡。佢批評香港政府嘅保守態度，成日匿埋喺私隱原則後面唔肯公開資訊，例如警察喺邊度放催淚彈、拉咗幾多人呢啲資料應該要盡快公開，免得傳媒、公衆亂咁猜測。另一方面，佢反對香港政府使用可以影到人樣嘅「智慧燈柱」，因爲就算政府保證唔會用人面辨識，都唔保燈柱影片會唔會洩漏，甚至變成中國社會信用評級系統嘅一部分。2019年反逃犯條例修訂運動期間，有示威者破壞智能燈柱；黃浩華代表資訊科技界出席民間記者會嘅時候提出，噉係因爲示威者質疑智慧燈柱嘅用途，而科技發展嘅前提係互信，如果香港政府唔應承五大訴求，建立唔返政府誠信，講乜科技政策都嘥氣。

2019年香港區議會選舉，佢帶領 g0vhk 社羣建立《Vote 4 Hong Kong》，整理候選人資料，製作投票指南。雖然非建制派喺2019年大選由建制派手上贏走大部分區議會嘅主導權，但係黃浩華表示新一屆區議會喺數據開放方面仍然落後，例如好多工程撥款數據好難搵到，有啲財政文件公開咗出嚟竟然係打印完再掃描返嘅紙本文件，令到市民好難監察議會。

2020年武漢肺炎大流行，香港疫情爆發初期抗疫資訊好混亂。黃浩華同 Vote4.hk 拍檔梁逸風、黃漢斌就用兩日時間揼咗個《武漢肺炎民間資訊》網站出嚟，收集確診人數、高危地點、口罩價格等等抗疫資訊俾公衆睇。民間資訊團隊後來擴展到有大概廿個義工，用網絡爬蟲工具配合人手更新，定期更新資訊。黃浩華認爲搞呢個網站最辛苦嘅係，調查黑心口罩同口罩炒家要搵人核實，需要好多有心義工投入支持。佢又話政府官方網站上載疫症統計數據慢手慢腳，衛生防護中心開完每日記者會之後幾個鐘先更新網站數據，要追得貼最新數據只能夠靠義工人手更新。不過，黃浩華亦讚賞香港政府之前幾年喺開放數據方面一路進步緊，有啲數據已經有得機讀，只不過仍然輸俾上海、臺灣，相比《開放數據指數》嘅標準仍然有唔少改善空間。

參選立法會同埋後續事件 
2020年7月頭，時任香港立法會資訊科技界議員莫乃光宣佈唔會競逐連任，因爲希望推舉新人接棒。莫乃光接受訪問嘅時候話，佢本來係爲咗應付呢屆立法會選舉政府可能大規模 DQ民主派現任議員，所以要搵定 Plan B，搵下搵下就發現不如俾新人做 Plan A仲好，所以提名期臨開始先決定唔尋求連任。

7月19號，提名期開始，黃浩華開記者會宣佈，會喺2020年香港立法會選舉參選資訊科技界功能組別。黃浩華表示自己向來追求自由民主，資訊科技界亦最注重資訊自由，而香港國家安全法威脅到香港嘅網絡自由，「中國嘅防火長城已經殺到埋嚟」。佢希望用資訊科技嘅專業技能實踐資訊自由、開放政府、公民參與嘅理念。黃浩華參選除咗有莫乃光同 IT Vision 全體支持，仲有「滑鼠娘娘」鄺頌晴、九龍城區議員鄺葆賢醫生等等廿幾人幫佢站台。

評論多數將黃浩華歸入泛民主派入面嘅溫和派。佢話會簽選舉事務處嘅《確認書》，確認擁護《香港基本法》。而佢自己就話好難界定自己嘅政治派系，因爲業界嘅光譜好闊。

不過，選舉因為第三波疫情延期一年，而佢創辦嘅香港零時政府亦响2021年6月30號摺埋。

GitHub: howawong
g0vhk 香港零時政府
黃浩華2020年競選官網

香港工程師
香港泛民主派人士